આ બે દાયકા દરમિયાન તેમણે ‘દો બદન’, ‘પત્થર કે સનમ’ જેવી રોમૅન્ટિક ફિલ્મોમાં પણ કામ કર્યું અને આશા પારેખ, માલા સિંહા જેવી એક્ટ્રેસ સાથે જોડી જમાવી. તો બીજી બાજુ ‘વો કૌન થી’ અને ‘ગુમનામ’ જેવી થ્રીલર ફિલ્મોમાં પણ કામ કર્યું. અહીં એક આડ વાત કરી દઉં કે ‘વો કૌન થી’ ફિલ્મના દિગ્દર્શક રાજ ખોસલા હતા, જેઓ પણ સફળતમ ડાયરેક્ટર હતા, પરંતુ ‘વો કૌન થી’ના એક દૃશ્યના કેટલાક સંવાદ સાથે મનોજકુમાર સંમત નહોતા એટલે તેમણે રાજ ખોસલાને કહીને એ દૃશ્ય અને સંવાદ ફરી લખ્યા અને તેમને બતાવ્યા, પછી રાજ ખોસલાએ યુનિટ સમક્ષ જાહેર કર્યું કે તેઓ હવે આગામી ફિલ્મ મનોજકુમાર લખશે તે પ્રમાણે બનાવશે. બીજું કે ફિલ્મનું નામ ‘વો કૌન થી’ પણ મનોજકુમારે જ આપેલું છે. મૂળ વાત પર આવીએ તો ‘સંન્યાસી’ બનીને હેમા માલિની સાથે કોમેડી પણ કરી અને ‘દસ નંબરી’માં એક્શન પણ કરી. ‘શોર’માં અભિનયનાં સંવેદનો ઊંડાણપૂર્વક ઝીલ્યાં પણ ખરાં અને ‘બેઈમાન’ માટે બેસ્ટ એક્ટર તરીકેનો ફિલ્મફેર ઍવોર્ડ પણ મેળવ્યો. જોકે આ દરમિયાન તેમના પર દિલીપકુમારની નકલ કરવાના આરોપો પણ લાગ્યા. જે સંદર્ભે તેમણે સ્પષ્ટતા કરતાં કહ્યું પણ હતું કે ‘હું કંઈ દિલીપકુમારનો ક્લોન નથી.’ અને તેમની વાત સાચી પણ છે, સ્ક્રીન પર અડધા મોં પર હાથ ફેરવવાની તેમની સ્ટાઇલ, ડાયલોગનો ચોક્કસ રીતે પોઝ આપીને બોલવાની રીત તેમની પોતાની આગવી ઓળખ હતી.